Diari Oficial de la Generalitat Valenciana


Sumari del DOGV 9870, del 13-06-2024 (2024/5295)

RESOLUCIÓ de 4 de març de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de campament de turisme, a les parcel·les 94 i 95 del polígon 126 del terme municipal d'Elx (Alacant). Expedient: (3310567) 169/2023/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9870

Data del DOGV
:   13-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5295


Data del document
:   04-03-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 4 de març de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de campament de turisme, a les parcel·les 94 i 95 del polígon 126 del terme municipal d'Elx (Alacant). Expedient: (3310567) 169/2023/AIA. [2024/5295]  
«Informe d'impacte ambiental  
Expedient: (3310567) 169/2023/AIA  
Títol: Projecte de campament de turisme   
Promotor: Parks To Relax, SL.  
Òrgan substantiu: Ajuntament d'Elx  
Ref. òrgan substantiu: 2023/84543E  
Localització: parcel·les 94 i 95 del polígon 126 del terme municipal d'Elx (Alacant)  
Antecedents i tramitació administrativa  
En data 20 d'octubre de 2020, la mercantil Parks Homes Rentals, SL, sol·licita una declaració d'interés comunitari (DIC) per a realitzar una activitat de campament de turisme al polígon 126, parcel·les 94 i 95, del terme municipal d'Elx (Alacant). L'actuació projectada va ser declarada d'interés comunitari mitjançant un acord adoptat per la Comissió Territorial d'Urbanisme d'Alacant en la sessió celebrada el dia 21 de febrer de 2023 (ref. 20/0387).  
En data 21 de juny de 2023, Parks Homes Rentals, SL, sol·licita un informe sobre la necessitat de sotmetre a avaluació d'impacte ambiental simplificada l'activitat esmentada. L'informe emés per este òrgan ambiental (ref. 094/2023/CONI) indica que el projecte, al qual s'apliquen els annexos del Reial decret 445/2023, que modifica la Llei 21/2013, de 9 de desembre, d'avaluació ambiental (LAA), constituïx un supòsit d'avaluació d'impacte ambiental simplificada, en els termes que preveu l'article 7 de la llei esmentada.  
En data 27 de setembre de 2023, l'Ajuntament d'Elx trasllada a este òrgan ambiental la sol·licitud d'avaluació d'impacte ambiental simplificada del Projecte de campament de turisme a implantar a les parcel·les 94 i 95 del polígon 126 del terme municipal d'Elx, promogut per Parks Homes Rentals, SL, juntament amb la sol·licitud del promotor, el projecte de l'activitat i el document ambiental.  
  
Analitzada la documentació rebuda, s'observa una discrepància entre la descripció cadastral dels béns immobles afectats per l'activitat i la proporcionada pel promotor, de la qual s'informa l'òrgan substantiu en data 10 de novembre de 2023 perquè requerisca al promotor, de conformitat amb el que preveu article 45.2 de la LAA, i esmene l'expedient.  
  
En data 23 de novembre de 2023, l'òrgan substantiu informa que, en data 2 de novembre de 2023, se li va comunicar el canvi de titularitat de l'activitat a favor de la mercantil Parks To Relax, SL. En la mateixa data, el promotor presenta una nota aclaridora en la qual indica que la finca sobre la qual es pretén implantar la instal·lació projectada està integrada per dos finques registrals, amb els números 16074 (parcel·la 94) i 32237 (parcel·la 95), amb unes extensions, respectivament, 17.620 m² i 18.430 m². Segons declara l'interessat, tant la delimitació de les dos finques com la cabuda estan referendades per sengles resolucions judicials resultants d'expedients de domini. La falta de concordança entre la descripció cadastral dels béns immobles i la documentació aportada està determinada per un error de representació gràfica en el cadastre que està pendent d'actualització.  
En data 27 de novembre de 2023, l'Ajuntament d'Elx informa que l'activitat de campament de turisme projectada no causarà impactes ambientals significatius, considerant les mesures preventives i correctores i el pla de seguiment proposats.  
En data 23 de gener de 2024, l'Ajuntament d'Elx remet la documentació aportada pel promotor sobre els subministraments d'aigua potable i energia elèctrica i sobre la destinació de les aigües residuals de l'activitat projectada, perquè es tinguen compte en la tramitació de l'expedient.  
D'acord amb els antecedents que consten en el projecte, l'actuació es va declarar d'interés comunitari mitjançant un acord adoptat per la Comissió Territorial d'Urbanisme d'Alacant en la sessió celebrada el dia 21 de febrer de 2023 (ref. 20/0387).  
Per a realitzar l'avaluació ambiental del projecte, en nom de la simplicitat i la reducció de càrregues administratives, s'han tingut en compte els informes emesos en la tramitació de la DIC esmentada, remesos per l'òrgan substantiu a l'òrgan ambiental en data 8 de novembre de 2023. Estos informes són els següents:  
- Informe de l'Ajuntament d'Elx.  
- Informe del Servici d'Infraestructura Verda i Paisatge.  
- Informes de la Direcció Territorial de la Conselleria d'Agricultura, Desenvolupament Rural, Emergència Climàtica i Transició Ecològica.  
- Informe de la Confederació Hidrogràfica del Xúquer.  
- Informe del Servici Territorial de Turisme.  
- Informe del Servici de Planificació de la Conselleria de Política Territorial, Obres Públiques i Mobilitat.  
- Informe del Servici de Gestió Territorial de la Conselleria de Política Territorial, Obres Públiques i Mobilitat.  
- Informe de la Diputació Provincial d'Alacant.  
Els informes emesos són de caràcter favorable i suggerixen l'establiment de condicions i mesures preventives i correctores que s'han incorporat al condicionat ambiental d'esta resolució.  
L'Ajuntament d'Elx emet un informe, amb data 22 de febrer de 2021, en què indica que l'actuació sol·licitada és compatible amb el planejament municipal vigent.  
El Servici d'Infraestructura Verda i Paisatge emet un informe favorable, de data 5 de gener de 2023, condicionat al fet que es duguen a terme mesures d'integració paisatgística addicionals, com ara l'ús de materials i tècniques constructives característiques de la zona que resulten en una arquitectura adaptada i harmònica amb l'entorn. No consta en l'expedient que s'hagen presentat al·legacions a l'estudi d'integració paisatgística durant el tràmit d'informació pública.  
La Direcció Territorial de la Conselleria d'Agricultura, Desenvolupament Rural, Emergència Climàtica i Transició Ecològica emet informes favorables en matèries de la seua competència: agricultura (1.03.2021), medi ambient (15.03.2021) i qualitat ambiental (15.03.2021). El projecte no afecta espais naturals protegits, espais protegits de la Xarxa Natura 2000, hàbitats prioritaris, forests d'utilitat pública o vies pecuàries.  
En data 18 d'agost de 2021, la Confederació Hidrogràfica del Xúquer (CHX) informa favorablement sobre la DIC relativa a l'activitat projectada, i indica que la zona on se situa l'actuació no presenta risc d'inundació i que al voltant no es localitza cap llit fluvial públic. A fi de no augmentar les extraccions en masses d'aigua en mal estat, en cas que l'actuació comporte un increment de demanda de recursos hídrics, haurà de procedir de la Mancomunitat dels Canals del Taibilla, que compta amb recursos disponibles suficients per als increments de demanda dels municipis connectats.  
El Servici Territorial de Turisme emet un informe favorable i condicionat, amb data 11 de març de 2021, en matèries de la seua competència.  
El Servici de Planificació de la Conselleria de Política Territorial, Obres Públiques i Mobilitat emet un informe favorable, amb data 21 de juny de 2021, referent a infraestructures públiques de competència autonòmica i planificació viària.  
El Servici de Gestió Territorial de la Conselleria de Política Territorial, Obres Públiques i Mobilitat emet un informe favorable, amb data 7 de novembre de 2022, en què conclou que, atenent la ubicació de l'actuació, esta no resulta afectada per les determinacions del PATIVEL.  
  
L'Àrea de Servicis i Infraestructures del Departament de Carreteres de la Diputació Provincial d'Alacant emet un informe favorable, amb data 7 de setembre de 2022, respecte de l'estudi de viabilitat presentat pel promotor en relació amb la millora de l'accés al camí del Canal a la carretera CV-851, PK 25+180, al TM d'Elx.  
  
Criteris ambientals:  
Per a emetre este informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'apartat A de l'annex III d'esta.  
Característiques del projecte:  
El projecte pretén implantar una activitat d'allotjament turístic en la modalitat de càmping amb categoria de quatre estreles i especialitat resort, que disposarà d'una zona per a autocaravanes dividida en 60 parcel·les i una zona per a allotjaments de diferents tipologies que estarà dividida en 90 parcel·les, de les quals 48 es destinaran a albergar allotjaments permanents (mobil-homes, cabanyes, bungalous o similars) i 42 a tendes de campanya d'escassa envergadura tècnica, sense fonamentació ni instal·lacions interiors fixes com ara cuines o lavabos. La capacitat màxima del càmping serà de 450 hostes i la capacitat màxima de les instal·lacions, considerant l'activitat del restaurant i la terrassa, de 725 persones.  
El campament de turisme disposarà d'un edifici de servicis que albergarà la zona de recepció, zones d'esplai i vestidors, d'una banda, i la cuina i el restaurant, d'una altra. L'activitat disposarà de tres piscines (una principal, una piscina per a adults i una piscina infantil), nuclis de lavabos i de vestidors repartits per tota l'activitat, casetes de magatzem i una zona esportiva i de jocs infantils. El complex es completa amb un safareig per a automòbils i autocaravanes, un moll de buidatge d'aigües grises i negres per a autocaravanes i un aparcament de 90 places per als vehicles dels hostes i els operaris del càmping. La superfície construïda total serà de 3.858,26 m², dels quals 2.540 estaran ocupats pels allotjaments de tipus mobil-home, cabanyes, bungalous i botigues.  
  
El complex estarà voltat en tot el perímetre per un tancat de malla metàl·lica de 2 metres d'alçària, excepte a la façana que dona al camí, on serà de muret de bloc de cara vista d'un metre d'alçària i tanca metàl·lica fins als 2,50 metres, i que estarà reculat 8 metres respecte de l'eix del camí. Per l'interior del tancat perimetral, i reculat 5 metres respecte d'este, es disposarà una pantalla vegetal constituïda per espècies arbòries i/o arbustives autòctones. També es distribuiran arbratge i zones verdes per tot el recinte, a fi de proporcionar ombra i per a delimitar les diferents parcel·les del càmping.  
  
L'accés al complex es realitzarà des del camí del Canalet, asfaltat i en bones condicions, al qual s'accedix des de la intersecció situada al PK 25+180 de la carretera CV-851.  
No es preveu la circulació de vehicles per l'interior de la parcel·la, a excepció d'uns buguis que seran operats pel personal del càmping per a transportar material o hostes fins als seus allotjaments i que circularan per vials interiors. Estos vials es formaran amb una base de saorra compactada i acabat d'arena d'alber col·locada amb estabilitzadors. A la zona d'aparcament exterior i d'accés a la instal·lació, el paviment serà d'asfalt, format per saorra compactada i una capa d'aglomerat asfàltic.  
  
Està previst que el subministrament d'aigua per a atendre les demandes de l'activitat es realitze mitjançant connexió a la xarxa de proveïment de la Mancomunitat dels Canals del Taibilla. D'altra banda, la xarxa de sanejament del càmping estarà connectada a la xarxa general que discorre per davant de la parcel·la, sota el camí del Canalet.  
Les aigües pluvials s'arreplegaran i s'emmagatzemaran en un depòsit subterrani per a usar-les en el reg de les zones enjardinades i l'arbratge del càmping.  
Les aigües residuals procedents de la neteja dels vehicles i les autocaravanes passaran per un equip decantador-separador d'hidrocarburs, prèviament a l'abocament a la xarxa de sanejament municipal. Així mateix, hi haurà un sistema separador de greixos per a les aigües procedents de l'activitat del restaurant. La zona d'autocaravanes disposarà d'un punt d'evacuació d'aigües grises i negres.  
El subministrament elèctric de l'activitat es realitzarà mitjançant una instal·lació fotovoltaica autònoma (sense connexió a xarxa) constituïda per un total de 656 panells de 445 WP que s'emplaçaran a les cobertes dels mòduls de vestidors, l'edifici principal i els allotjaments fixos. En total, resultarà una potència pic de 291,92 kWp. El càmping disposarà, a més, d'un grup electrogen d'emergència o subministrament elèctric d'emergència alternatiu. Per al funcionament d'este grup electrogen i de la majoria dels equips de la cuina, així com per a l'obtenció d'aigua calenta sanitària, es disposarà d'un depòsit de gas de 13 m³.  
  
Per a evitar la contaminació a conseqüència de possibles abocaments i lixiviats, l'aparcament i la zona de llavador es pavimentaran amb solera de formigó armat i paviment d'asfalt.  
En la fase d'explotació, es generaran residus assimilables als residus domèstics. Per a facilitar-ne la gestió, es disposarà d'un recinte d'emmagatzematge temporal dels residus generats per l'activitat, el paviment del qual serà impermeable i resistent als residus emmagatzemats, amb contenidors apropiats per a cada tipus de residu, material absorbent per a arreplegar abocaments de residus perillosos i una arqueta cega per a contenció de vessaments accidentals. La retirada dels residus es farà a través del servici de recollida municipal, llevat que es tracte de residus perillosos, i en este cas es gestionaran a través d'un gestor autoritzat.  
  
No s'aporten dades relatives a l'acumulació de l'impacte de l'activitat amb els impactes d'altres projectes existents i/o aprovats en parcel·les confrontants.  
Ubicació del projecte:  
No s'han inclòs en el document ambiental alternatives d'emplaçament de l'activitat en sòls de menys valor ambiental o agroramader. Segons la informació facilitada en la documentació ambiental, es tracta d'una zona d'elevada antropització i baixa qualitat paisatgística i mediambiental. Es justifica l'emplaçament triat perquè es localitza en una zona amb una alta demanda d'allotjament turístic, ben comunicada i pròxima a les platges i als nuclis urbans de l'Altet i Elx.  
  
Respecte del disseny de les instal·lacions, s'ha optat per l'alternativa que inclou diversos tipus d'allotjaments davant d'aquella que únicament preveu l'estada d'autocaravanes i bungalous, ja que representa una opció més econòmica i amb menys impacte ambiental, tant en la seua execució com en la seua explotació i desmantellament.  
  
L'activitat se situarà en les parcel·les 94 i 95, amb referències cadastrals 72289D321463325312UZ i 88066S888902260756AP, respectivament, del polígon 126, al paratge Balsares, del terme municipal d'Elx. L'activitat es desenvoluparà en un sòl classificat com a no urbanitzable comú i és compatible amb el planejament municipal vigent. Segons la documentació presentada pel promotor, la superfície total vinculada al projecte és de 36.050 m².  
La parcel·la se situa a menys de 100 m de terreny forestal, per la qual cosa es considera zona d'influència forestal, d'acord amb el que establix la Llei 3/1993, de 9 de desembre, forestal de la Comunitat Valenciana.  
Les vies pecuàries més pròximes a l'actuació, assagador dels Ballesters i senda de Dolores, se situen a aproximadament 100 m al nord-est de la parcel·la i 500 m al sud-est, respectivament, de l'activitat.  
  
La superfície màxima de la parcel·la ocupada per l'activitat estarà determinada per les reculades previstes en el projecte presentat: dos reculades a fites de 5 m en els laterals nord-oest i sud-est, una reculada a eix de camí de 8 m en l'orientació sud-oest i una reculada de 15,5 m (o franja de transició) al costat del límit nord-est de la parcel·la 96, la qual no pertany al titular de l'activitat i no serà objecte de cap actuació. Esta franja de transició es mantindrà lliure de vegetació seca i de depòsits de combustible i amb massa arbòria aclarida. Confrontant amb la parcel·la 96 (no pertanyent al promotor i que, per tant, no és objecte de l'actuació) es localitza la forest d'utilitat pública Bardalet i Ballestera (codi AL033AL1035).  
Segons el pla d'acció territorial vigent de caràcter sectorial sobre el risc d'inundació de la Comunitat Valenciana (PATRICOVA), les parcel·les no estan afectades per perillositat d'inundació.  
Característiques de l'impacte potencial  
El projecte no està inclòs dins dels límits de cap espai natural protegit o espai protegit de la Xarxa Natura 2000. Consultada la base de dades de biodiversitat de la Comunitat Valenciana, no hi ha constància de l'existència d'hàbitats d'interés comunitari ni espècies de fauna o flora protegides. Als voltants del projecte no hi ha cap via pecuària o forest d'utilitat pública.  
Els impactes negatius més significatius del projecte durant la fase d'execució de les obres es produiran per les accions de desbrossament, excavació del terreny i moviment de terres, circulació de vehicles i maquinària, demolició de les casetes existents i execució de construccions, instal·lacions i accessos. Estes actuacions es traduiran en un increment dels nivells d'emissió de pols i de gasos contaminants a l'atmosfera que afectaran la vegetació, la fauna i la població; en un augment dels nivells de soroll amb possible afecció a la població i al cicle biològic d'espècies de fauna d'interés; en pèrdues de vegetació amb l'augment consegüent de l'escolament superficial i de pèrdua de sòl per erosió i de zones d'hàbitat de la fauna; en pèrdua de qualitat de les aigües superficials a causa dels materials erosionats, i en contaminació, destrucció i compactació del sòl. Així mateix, l'actuació tindrà incidència en el paisatge i, en particular, en la seua percepció.  
  
Els principals impactes derivats de l'explotació o el funcionament del campament de turisme estaran determinats per l'afluència d'usuaris i les activitats d'esplai que s'hi realitzen, les quals poden provocar sorolls i molèsties a la fauna; el consum de recursos naturals, principalment aigua i energia, i la generació d'aigües residuals i residus sòlids. Així mateix, la presència del clos perimetral previst podrà suposar un risc de col·lisió per a les aus. Els impactes ambientals produïts sobre el sòl derivaran de l'ocupació d'este per les edificacions, les construccions i les instal·lacions, així com de possibles vessaments accidentals ocasionats pels vehicles dels acampadors. D'altra banda, la il·luminació de les instal·lacions pot ocasionar contaminació lumínica i provocar efectes negatius sobre la fauna. El principal efecte positiu, tant per la realització de les obres com per la mateixa activitat turística, serà la generació d'ocupació.  
  
El funcionament del campament de turisme comportarà consum d'aigua potable, que es preveu que procedisca de la xarxa de proveïment de la Mancomunitat dels Canals del Taibilla, i es generarà un volum significatiu d'aigües residuals. Segons la informació facilitada pel promotor, s'ha sol·licitat autorització per a connectar-se a la xarxa de sanejament de l'Entitat de Sanejament d'Aigües (EPSAR).  
Es preveu que l'activitat genere residus assimilables a domèstics, que retirarà el servici municipal de recollida selectiva. Per a facilitar la gestió selectiva dels residus que es generen en l'activitat, es disposarà de contenidors apropiats per a cada tipus de residus, que se situaran en un espai delimitat de la parcel·la allunyat de les zones d'allotjament i de les dependències on es manipulen o s'emmagatzemen aliments.  
  
Per a evitar o reduir els impactes paisatgístics i visuals de l'actuació, s'ha tingut en compte l'orografia tant en el traçat dels vials com en la disposició dels allotjaments previstos, de manera que el moviment de terres siga el mínim possible. Els diferents tipus d'allotjament es disposaran sobre plataformes de fusta i en terrasses situades a diferent cota, i s'adaptaran a la topografia del terreny.  
Per a evitar o minimitzar l'emissió de pols a causa de les obres, s'aplicaran regs periòdics sobre el terreny, es cobriran les càrregues dels camions amb lones protectores i es reduirà la velocitat dels vehicles.  
  
Per a minimitzar els nivells sonors produïts durant les obres, es comprovarà que la maquinària s'ha sotmés a inspecció tècnica amb la periodicitat i els requisits que establix la normativa vigent, es limitarà el nombre de màquines treballant simultàniament i no es treballarà en horari nocturn.  
Per a evitar la contaminació del sòl i de les aigües subterrànies i superficials, es netejaran les zones d'emmagatzematge i/o apilament de residus durant les obres i al final d'estes, i es disposarà de recipients apropiats per a la recollida selectiva de residus. La gestió dels residus perillosos la durà a terme un gestor autoritzat.  
  
Es proposa un programa de vigilància ambiental amb l'objectiu de verificar l'execució correcta del projecte i el compliment de les mesures preventives i correctores proposades per a previndre, reduir, eliminar o compensar els efectes ambientals negatius significatius, tant durant la fase d'execució com de funcionament. Entre altres controls, es duran a terme revisions visuals periòdiques, auditories acústiques i anàlisis d'aigües del punt d'abocament de la parcel·la.  
Consideracions jurídiques:  
El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, d'avaluació ambiental, d'acord amb l'epígraf h del grup 9 de l'annex II d'esta.  
L'expedient ha seguit el tràmit d'avaluació d'impacte ambiental simplificada que preveu la secció 2a, capítol II, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en l'avaluació ambiental estratègica i l'impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Estimar que l'execució del projecte de Campament de turisme a les parcel·les 94 i 95 del polígon 126 del terme municipal d'Elx, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'este informe, en particular de les condicions següents:  
  
1. La zona d'obres es jalonarà evitant afectar terrenys o vegetació limítrofa i es limitarà l'execució dels desbrossaments i els moviments de terra a les zones estrictament necessàries. Es respectarà l'arbratge autòcton que hi puga haver a la parcel·la. No s'empraran herbicides en les labors de desbrossament o per al control de la vegetació espontània pel risc de contaminació de les aigües i de dany a les poblacions animals silvestres.  
2. En la fase de construcció, la ubicació del parc de maquinària, instal·lacions auxiliars i apilament de materials es realitzarà amb la creació prèvia de solera impermeable en pendent, amb rasa de recollida per a possibles abocaments d'oli, vessament de combustibles, etc. Es realitzarà un adequat reglatge i manteniment de la maquinària d'obra (canvis d'oli, filtres, lubrificant, etc.), operacions que hauran d'efectuar-se, en tot cas, en tallers i instal·lacions adequats per a això. Si es produïxen abocaments accidentals i incontrolats, en particular restes d'olis i greixos, es retiraran i es netejaran immediatament del sòl afectat amb material absorbent (sepiolita o similar), i s'emmagatzemaran temporalment en recipients estancs, identificats i codificats fins que es lliuren a un gestor autoritzat.  
3. A fi de fer més visible per a les aus el tancat i evitar el risc de col·lisió, haurà de senyalitzar-se mitjançant la col·locació de plaques metàl·liques de color blanc i acabat mat, i d'una grandària mínima de 25 × 25 cm. Es col·locaran en dos fileres situades a la part superior i mitjana del tancat de manera alterna i amb una separació mínima de 4 metres entre dos plaques de la mateixa filera. En cap cas s'utilitzarà filferro espinós en els fils superiors del clos.  
4. Les espècies arbòries i/o arbustives que s'implanten a l'interior de la parcel·la o a la pantalla vegetal hauran de ser autòctones, i els exemplars que s'utilitzen hauran d'estar lliures d'agents patògens i provindre d'un viver certificat.  
5. Durant l'execució de les obres s'adoptaran les mesures oportunes per a evitar l'aparició i la propagació d'incendis, i caldrà complir en tot moment el que disposa l'annex IX (plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terreny forestal o al voltant) del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
  
6. A fi de reduir la situació desfavorable davant d'un incendi forestal de les noves instal·lacions, s'hauran d'integrar les infraestructures i les mesures que preveu l'annex XI del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
7. El grup electrogen de què disposarà el càmping per a situacions d'emergència haurà d'estar degudament carenat o protegit per a evitar l'emissió de sorolls. Respecte de l'enllumenat exterior, es compliran les prescripcions que establix la instrucció tècnica complementària EA-03, relativa a la resplendor lluminosa nocturna i la llum intrusa o molesta, inclosa en el Reial decret 1890/2008, de 14 de novembre, pel qual s'aprova el Reglament d'eficiència energètica en instal·lacions d'enllumenat exterior i les seues instruccions tècniques complementàries EA-01 a EA-07.  
8. Si durant l'execució de les obres es troben restes paleontològiques, arqueològiques o etnogràfiques, se suspendran immediatament els treballs i es comunicarà la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.  
9. Els residus que genere l'activitat s'hauran de gestionar mitjançant la separació en origen, s'hauran d'emmagatzemar en condicions adequades d'higiene i seguretat i s'hauran de lliurar al servici de recollida municipal o a un gestor autoritzat. En tot cas es complirà el que establix la Llei 7/2022, de 8 d'abril, de residus i sòls contaminats per a una economia circular que obliga els productors de residus a realitzar-ne una gestió adequada.  
10. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. La documentació haurà d'estar a la disposició de les autoritats competents. Així mateix, dins del programa de vigilància ambiental, s'inclourà la inspecció periòdica de l'àrea d'aparcament per a detectar possibles abocaments accidentals de vehicles.  
En els termes que preveu l'article 43 de la Llei 21/2013, de 9 de desembre, la declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha començat l'execució del projecte en el termini de quatre anys. A este efecte, el promotor haurà de notificar a l'òrgan ambiental el començament de les obres.  
  
Segon  
D'acord amb el que preveu l'article 41 de la Llei 21/2013, de 9 de desembre:  
a) Ordenar la publicació de la declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La declaració d'impacte ambiental no serà objecte de recurs, sense perjuí dels que siguen procedents en via administrativa i judicial davant de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atenent els criteris establits en l'article 42 de la Llei 21/2013, de 9 de desembre, referits al contingut de l'autorització i a la publicitat de la decisió.  
  
València, 4 de març de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa».